Emun egkuntedahan kew te menge etew zini te kelibutan he kuntada te Megbevayà,
kenè kew meinuinu su zaan e zan he egkuntedahan.
Emun duma kew te menge kuntada te Megbevayà ebmahalen kew zan,
iyan,
geina te kenè kew zan duma ne egkuntedahan kew zan su mibpilì ku sikiyu wey kew mekesuwey ziyà te kandan.
Tentenuzi niw is migkaǥi ku keniyu he is suluǥuen,
kenà lavew te egalen din.
Su ke mibpesipelahan e zan is egalen niw,
iyan kew pe be kenè dan pesipelahi.
Ke edtumanen te menge etew is kedì he penurù,
edtumanen dan daan is keniyu.
Iyan,
ebpesipelahan kew te menge etew tenged te kedtuu niw kediey su wazè dan mekilala is Amey ku he midsuǥù kediey.
Angin ke wazà a mekehendini te kelibutan ne wazà a zaan mekepesavut kandan su kenà sikandan egkevesulan tenged te salè dan,
iyan,
guntaan wazè dan en igkepesangil.
Is egkuntada kediey,
kenà iyan e zà egkuntedahan din,
kekenà,
egkuntedahan din daan is Amey ku he Megbevayà.
Duen mibeelan ku he neehè dan he menge egkein-inuwan he kenà egkeveelan te minsan hentei he menusiyà.
Angin ke wazè dan maahà heini su kenà sikandan egkevesulan tenged te mezaat he mid-ulaula zan kedì.
Iyan,
neehè dan en ne minsan pa zutun,
siak wey is Amey ku,
egkuntedahan key zan.
Pinaaǥi kayi netuman diyà te kandan is tagnà diyà te kesuǥuan he impenurù dengan kandan he edhenduen te,
‘Minsan ke wazè dan ketezengan te igkuntedaha zan kedì,
ne egkuntedahan e zan.’ ”
Ne mid-uman megkaǥi si Jesus te,
“Is Menenavang he ebpuun te Amey ku,
edsuǥuen ku zini te keniyu.
Iyan sikandin sikan is Waǥas he Mulin-ulin he ebpenurù te tutuu he edtuuwan.
Ne emun ebpekeuma en dini te kelibutan,
ibpesavut din ke hentei a.
Ne ebpekepesavut kew zaan kayi su puun pa te aney ku en kebpenurù,
duma ku en sikiyu.”
“Umba migkaǥi ku keniyu heini is langun,”
ke si Jesus,
“su wey kenà mehugkà is kedtuu niw kediey te egkehitavù keniyu keuzemà.
Su id-awè dan is ketenged niw te kedseled diyà te simbahan,
ne kenà iyan dà heini su keuzemà ke zuen edhimatey keniyu,
kunaan din ke igkesuat te Megbevayà haazà is mibeelan din.
Umba ebeelan dan heini keniyu su siak wey is Amey ku,
wazè key zan mekilala.
Umba egkeǥiyen ku heini keniyu he zaan su emun egkehitavù heini is kebpekeantus niw te kemereǥenan,
egketenuzan niw he inlaǥuy ku en keniyu heini he zaan.
Wazè ku sikiyu keǥiyi kayi zengan hein beǥu kiw pa he nekeduzuma su kemulu e pa zutun duma niw.